DECRET 14/2023, de 17 de febrer, del Consell, pel qual es modifica el Decret 74/2019, de 24 de maig, del Consell, el Decret 193/2021, de 3 de desembre, del Consell i l'Ordre 2/2021, de 25 de novembre, conjunta, de la Conselleria d'Educació, Cultura i Esport i de la Conselleria d'Economia Sostenible, Sectors Productius, Comerç i Treball, que regulen l'oferta integrada de formació professional en instituts d'Educació Secundària autoritzats. [2023/1701] (DOGV núm. 9538 de 21.02.2023) Ref. Base de dades 001772/2023

ANÀLISI JURÍDICA

DATA D'ENTRADA EN VIGOR: 22.02.2023

Aquesta disposició afecta:

     MODIFICA
          - DECRET 74/2019, de 24 de maig, del Consell, de determinació dels requisits i el procediment d'aprovació de l'oferta integrada de formació professional en instituts d'educació secundària autoritzats. [2019/6211]
          - ORDRE 2/2021, de 25 de novembre, conjunta, de la Conselleria d'Educació, Cultura i Esport i de la Conselleria d'Economia Sostenible, Sectors Productius, Comerç i Treball, per la qual es desplega el Decret 74/2019, de 24 de maig, del Consell, pel qual es determinen els requisits i el procediment d'aprovació de l'oferta integrada de Formació Professional en instituts d'Educació Secundària autoritzats a la Comunitat Valenciana. [2021/12069]
          - DECRET 193/2021, de 3 de desembre, del Consell, d'organització i funcionament dels centres integrats públics de Formació Professional de la Comunitat Valenciana. [2021/12855]

ANÀLISI DOCUMENTAL

ORIGEN DE DISPOSICIÓ: Conselleria d'Educació, Cultura i Esport;Conselleria d'Economia Sostenible, Sectors Productius, Comerç i Treball
GRUP TEMÀTIC: Legislació
MATÈRIES: Educació
DESCRIPTORS
     Temàtics: 
ensenyament professional, programa d'ensenyament, planificació educativa, legislació escolar
,
monografies

DECRET 14/2023, de 17 de febrer, del Consell, pel qual es modifica el Decret 74/2019, de 24 de maig, del Consell, el Decret 193/2021, de 3 de desembre, del Consell i l'Ordre 2/2021, de 25 de novembre, conjunta, de la Conselleria d'Educació, Cultura i Esport i de la Conselleria d'Economia Sostenible, Sectors Productius, Comerç i Treball, que regulen l'oferta integrada de formació professional en instituts d'Educació Secundària autoritzats. [2023/1701]
Índex
Preàmbul
Article 1. Objecte
Article 2. Modificacions normatives
Disposició addicional única. Despesa pública
Disposició derogatòria única
Disposició final primera. Rang normatiu d’ordre
Disposició final segona. Entrada en vigor
Annex I. Modificació del Decret 74/2019, de 24 de maig, del Consell
Annex II. Modificació de l’Ordre 2/2021, de 25 de novembre, conjunta, de la Conselleria d’Educació, Cultura i Esport i de la Conselleria d’Economia Sostenible, Sectors Productius, Comerç i Treball

Annex III. Modificació del Decret 193/2021, de 3 de desembre, del Consell

PREÀMBUL

El Decret 104/2017, de 21 de juliol, del Consell, pel qual s’aprova el Reglament orgànic i funcional de la Conselleria d’Economia Sostenible, Sectors Productius, Comerç i Treball atribueix a aquesta conselleria les competències en matèria de formació professional ocupacional i contínua.
Amb l’entrada en vigor del Decret 74/2019, 24 de maig, del Consell, de determinació dels requisits i el procediment d’aprovació de l’oferta integrada de formació professional en instituts d’educació secundària autoritzats (DOGV 8573, 18.06.2019), la direcció general competent en matèria de formació professional del sistema educatiu pot autoritzar un institut d’Educació Secundària (IES) que imparteix Formació Professional del sistema educatiu a realitzar una oferta integrada de Formació Professional, concretant el certificat o certificats professionals autoritzats quan siga necessari ampliar l’oferta integrada de formació professional per criteris relacionats amb les característiques del mercat de treball territorial i sectorial, amb les directrius anuals o pluriennals que puguen ser aplicables o amb les que es deriven dels pactes per a l’ocupació que s’establisquen en la Comunitat Valenciana, per a aconseguir els objectius plantejats en l’article 3 del Decret 193/2021, de 3 de desembre, del Consell, d’organització i funcionament dels centres integrats públics de Formació Professional de la Comunitat Valenciana.

El Reial decret 62/2022, de 25 de gener, de flexibilització dels requisits exigibles per a impartir ofertes de formació professional conduents a l’obtenció de certificats de professionalitat, així com de l’oferta de formació professional en centres del sistema educatiu i de formació professional per a l’ocupació (BOE 23, 27.01.2022), disposa que el personal docent del sistema educatiu podrà impartir mòduls formatius de certificats de professionalitat i altres accions formatives vinculades al Catàleg Nacional de Qualificacions Professionals, a més dels previstos en el Reial decret 34/2008, de 18 de gener, pel qual es regulen els certificats de professionalitat (BOE 27, 31.01.2008). A tal efecte, caldrà tindre en compte la correspondència de les unitats de competència associades als mòduls professionals, i recollides expressament en les normes reguladores de cada títol de formació professional, o certificat professional, amb els mòduls professionals per a la seua convalidació, així com l’atribució docent d’aquests mòduls professionals.
Responent a aquestes disposicions, el Decret 74/2019, 24 de maig, del Consell, regula els requisits necessaris i el procediment perquè els instituts d’educació secundària públics autoritzats per a impartir formació professional del sistema educatiu en la Comunitat Valenciana, puguen impartir també formació professional per a l’ocupació, i en l’article 5, on estableix els requisits per a l’autorització, en el tercer paràgraf de l’apartat b, indica que el personal expert docent dependent de la direcció general competent en matèria de formació professional per a l’ocupació és el responsable d’impartir els mòduls formatius d’un certificat professional.
La Generalitat, de conformitat amb el que disposa l’article 53 de l’Estatut d’Autonomia, ha de garantir el dret a una formació professional adequada, a la formació permanent i als mitjans apropiats d’orientació professional. Per a facilitar aquest dret, té l’obligació de posar a l’abast de la ciutadania tots els recursos de què disposa per a la seua consecució.
Amb aquesta finalitat i tenint en compte el deure de maximitzar l’eficiència dels seus recursos humans i materials, les conselleries que impulsen aquest decret necessiten fer partícip el professorat dels centres docents públics sota la seua dependència en la docència de la formació professional per a l’ocupació, impartint els mòduls formatius dels certificats professionals, i per a això cal modificar el referit Decret 74/2019, 24 de maig, del Consell, segons el que s’estableix en l’articulat del present decret, que és el mínim necessari pel principi de proporcionalitat.

Així mateix, amb la necessitat de mantindre la seguretat jurídica i aconseguir de manera eficaç els objectius definits en aquest preàmbul, es fa necessari adequar el contingut del Decret 193/2021, de 3 de desembre, del Consell, d’organització i funcionament dels centres integrats públics de Formació Professional de la Comunitat Valenciana, i de l’Ordre 2/2021, de 25 de novembre, conjunta, de la Conselleria d’Educació, Cultura i Esport i de la Conselleria d’Economia Sostenible, Sectors Productius, Comerç i Treball, per la qual es desplega el Decret 74/2019, de 24 de maig, del Consell, pel qual es determinen els requisits i el procediment d’aprovació de l’oferta integrada de Formació Professional en instituts d’Educació Secundària autoritzats a la Comunitat Valenciana.
En la tramitació d’aquesta modificació, el principi de transparència s’ha vist garantit mitjançant la participació activa de les persones i organismes destinataris d’aquest decret, a través de la negociació en tots els àmbits de participació: Mesa Sectorial d’Educació i el Consell Valencià de la Formació Professional. Per tot això, es justifiquen i es compleixen els principis de bona regulació disposats en l’article 129 de la Llei 39/2015, d’1 d’octubre, del procediment administratiu comú de les administracions públiques: necessitat, eficàcia, proporcionalitat, seguretat jurídica, transparència i eficiència.
Per tot el que s’ha exposat, d’acord amb l’article 28.c de la Llei 5/1983, de 30 de desembre, de la Generalitat, del Consell, a proposta de la consellera d’Educació, Cultura i Esport i del conseller d’Economia Sostenible, Sectors Productius, Comerç i Treball, conforme amb el Consell Jurídic Consultiu, prèvia deliberació del Consell, en la reunió de 17 de febrer de 2023,

DECRETE

Article 1. Objecte
L’objecte d’aquest decret és realitzar les modificacions necessàries per tal de permetre la participació del professorat dels centres docents públics dependents de la conselleria competent en matèria d’educació en la docència dels mòduls formatius dels certificats professionals.

Article 2. Modificacions normatives
1. Es modifica l’article 5 del Decret 74/2019, de 24 de maig, del Consell, de determinació dels requisits i el procediment d’aprovació de l’oferta integrada de formació professional en instituts d’educació secundària autoritzats, en els termes establits en l’annex I del present decret.
2. Es modifica l’article 13 de l’Ordre 2/2021, de 25 de novembre, conjunta, de la Conselleria d’Educació, Cultura i Esport i de la Conselleria d’Economia Sostenible, Sectors Productius, Comerç i Treball, per la qual es desplega el Decret 74/2019, de 24 de maig, del Consell, en els termes establits en l’annex II del present decret.
3. Es modifica l’article 14 del Decret 193/2021, de 3 de desembre, del Consell, d’organització i funcionament dels centres integrats públics de Formació Professional de la Comunitat Valenciana, en els termes establits en l’annex III del present decret.

DISPOSICIÓ ADDICIONAL

Única. Despesa pública
El present decret no comporta cap autorització de despesa pública ni modificació dels pressupostos de la Generalitat.

DISPOSICIÓ DEROGATÒRIA

Única
Queden derogades totes les normes del mateix rang o d’un rang inferior en el que contradiguen o s’oposen a aquest decret.

DISPOSICIONS FINALS

Primera. Rang normatiu d’ordre
La modificació introduïda per l’apartat 2 de l’article 2 d’aquest decret té rang normatiu d’ordre, quedant autoritzats els titulars amb competències en matèria d’educació i formació professional per a l’ocupació perquè de manera conjunta la modifiquen o deroguen prèvia tramitació del corresponent procediment.

Segona. Entrada en vigor
Aquest decret entrarà en vigor l’endemà de la publicació en el Diari Oficial de la Generalitat Valenciana.

Orihuela, 17 de febrer de 2023

El president de la Generalitat,
XIMO PUIG I FERRER

La consellera d’Educació, Cultura i Esport,
RAQUEL TAMARIT IRANZO

El conseller d’Economia Sostenible, 
Sectors Productius, Comerç i Treball,
RAFAEL CLIMENT GONZÁLEZ

ANNEX I
Modificació del Decret 74/2019, de 24 de maig, del Consell

1. Es modifica l’article 5 del Decret 74/2019, de 24 de maig, del Consell, que queda redactat en els termes següents:
«1. Hauran de complir-se els requisits generals continguts en l’article 12 bis, apartat 1, del Reial decret 34/2008, de 18 de gener, pel qual es regulen els certificats de professionalitat, i que determina que els centres que impartisquen accions formatives corresponents a certificats professionals hauran de reunir els requisits especificats en els reials decrets que regulen aquests certificats. A més, aquests centres hauran de complir els requisits específics següents:
a) Tindre implantat algun cicle formatiu de la família professional a la qual pertanga el certificat professional la impartició del qual se li autoritza.
b) Que la utilització d’espais, equipaments i instal·lacions necessaris per a poder impartir els ensenyaments de formació professional per a l’ocupació en els termes previstos per l’administració competent en aquests ensenyaments, no impedisca ni afecte la qualitat de l’oferta de formació professional del sistema educatiu del centre.
2. Els ensenyaments de formació professional per a l’ocupació autoritzats en aquesta modalitat formaran part, a tots els efectes, dels ensenyaments oferits en el centre docent.
3. En el cas que es necessite contractar personal específic per a la impartició d’un certificat professional i/o especialitats formatives, al marge de les plantilles de professorat determinades en el procés anual d’assignació d’aquestes, el professorat especialista contractat a l’efecte, s’integrarà, durant el temps necessari per a impartir-los, en el claustre i en el departament didàctic de la família professional corresponent a tots els efectes.»

ANNEX II
Modificació de l’Ordre 2/2021, de 25 de novembre, conjunta, de la Conselleria d’Educació, Cultura i Esport i de la Conselleria d’Economia Sostenible, Sectors Productius, Comerç i Treball

1. Modificació de la denominació de l’article 13 de l’Ordre 2/2021, de 25 de novembre, conjunta, de la Conselleria d’Educació, Cultura i Esport i de la Conselleria d’Economia Sostenible, Sectors Productius, Comerç i Treball, per la qual es desplega el Decret 74/2019, de 24 de maig, del Consell.
Es modifica la denominació de l’article 13 de l’Ordre 2/2021, que queda redactat en els següents termes:
«El personal docent específic»

2. Modificació l’article 13 de l’Ordre 2/2021, de 25 de novembre, que queda redactat en els següents termes:
«El personal docent específic que impartisca els mòduls formatius d’un certificat professional o qualsevol altra modalitat de Formació Professional referida a unitat de competència en un institut d’ensenyament secundari amb oferta integrada, contractat a l’efecte, serà seleccionat segons el que es preveu per a la contractació de professorat especialista de formació professional.»

ANNEX III
Modificació del Decret 193/2021, de 3 de desembre, del Consell

1. Es modifiquen els punts 3 i 4 de l’article 14 del Decret 193/2021, de 3 de desembre, del Consell, d’organització i funcionament dels centres integrats públics de Formació Professional de la Comunitat Valenciana, que queden redactats en els següents termes:

«3. La realització d’accions formatives de certificats professionals en els centres d’oferta integrada o centres integrats públics de Formació Professional, correspon al personal docent depenent de la conselleria competent en matèria de formació professional del sistema educatiu.

4. El professorat podrà impartir docència en les accions formatives en les quals participe l’organisme competent en matèria de formació professional per a l’ocupació, quan estiga autoritzat per la direcció general competent en formació professional del sistema educatiu.»